《贺新凉 七夕词，侯心斋调秀亭作也，予依韵和之》
清代·鲍之芬

梧井凉生矣。喜天上、绛河不隔，一痕秋水。衣薄五铢应耐冷，绝胜人间罗绮。

看鹊驾、遥联雁齿。独倚西楼寻句冷，恰灯前袖得云笺至。

传韵语，良宵尔。

那堪客里兼愁里。向天涯、瓣香遥祝，陈瓜荐李。试问长生秋殿里，多少浓情艳思。

都记取、宫纱红字。缥缈空传金钿盒，令人间、长恨频歌此。

谁更见，蓬莱使。

作者简介：鲍之芬，字药缤，一字浣云，丹徒人。诸生鲍皋女，户部郎中之钟妹，徐某室。与姊之蕙、之兰并工吟咏。